หุ้นดาวโจนส์ปิดพุ่ง 142.38 จุด
หุ้นดาวโจนส์ปิดเพิ่มขึ้นแข็งแกร่ง142.38 จุดปิดที่ 14,973.96 จุด ระหว่างวันทะยานเหนือ 15,000 จุดเป็นครั้งแรกในประวัติศาสตร์
4 พ.ค. 2556

หุ้นดาวโจนส์ปิดเพิ่มขึ้นแข็งแกร่ง142.38 จุดปิดที่ 14,973.96 จุด ระหว่างวันทะยานเหนือ 15,000 จุดเป็นครั้งแรกในประวัติศาสตร์
ดัชนีเฉลี่ยอุตสาหกรรมดาวโจนส์บวก 142.38 จุด หรือ 0.96% ปิดที่ 14,973.96 จุด ดัชนี S&amp;P 500 ปรับตัวขึ้นเหนือระดับ 1,600 เป็นครั้งแรก มาปิดที่ 1,614.42 เพิ่มขึ้น 16.83 จุด หรือ 1.05% ดัชนี Nasdaq เพิ่มขึ้น 38.01 จุด หรือ 1.14% ปิดที่ 3,378.63 จุด
สำหรับตลอดสัปดาห์ ดัชนีดาวโจนส์เพิ่มขึ้น 1.78% ดัชนี S&amp;P 500 เพิ่มขึ้น 2.03% และดัชนี Nasdaq เพิ่มขึ้น 3.03%
กระทรวงแรงงานสหรัฐเปิดเผยว่า ตัวเลขจ้างงานนอกภาคเกษตรปรับตัวเพิ่มขึ้น 165,000 ตำแหน่งในเดือนเม.ย. ซึ่งสูงกว่าที่นักวิเคราะห์คาดว่าจะเพิ่มขึ้น 145,000 ตำแหน่ง ส่วนอัตราว่างงานปรับตัวลดลงมาอยู่ที่ 7.5% จากระดับ 7.6% ในเดือนก่อนหน้านี้ ซึ่งเป็นอัตราว่างงานที่อยู่ในระดับต่ำสุดในรอบ 4 ปีนับตั้งแต่เดือนธันวาคม 2551
นอกจากนี้ อัตราการจ้างงานเดือนก่อนหน้านี้ยังได้รับการปรับทบทวนขึ้นมาเป็น 138,000 ตำแหน่ง เทียบกับรายงานเบื้องต้นที่ 88,000 ตำแหน่ง 
ข้อมูลเศรษฐกิจที่สดใสดังกล่าวช่วยหนุนหุ้นทุกกลุ่มให้เดินหน้าขึ้น ตั้งแต่กลุ่มผู้ผลิตไปจนถึงบริษัทในอุตสาหกรรมการบริการ และยังดันดัชนีดาวโจนส์พุ่งขึ้นเหนือระดับ 15,000 ได้อยู่ช่วงหนึ่งในระหว่างวัน ขณะที่ดัชนี S&amp;P 500 ก็สามารถปิดที่เหนือระดับ 1,600 ได้เป็นครั้งแรก หลังจากที่เพิ่งทำสถิติระดับปิดสูงสุดไปเมื่อวันพฤหัสบดี ภายหลังจากที่มีการเปิดเผยจำนวนผู้ขอรับสวัสดิการว่างงานรายสัปดาห์ที่ลดลงสู่ระดับต่ำสุดในรอบ 5 ปี